               IL-KUMMISSJONI EWROPEA
            Brussell, 27.7.2018
            COM(2018) 559 final
            2018/0295(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fit-13-il Assemblea Ġenerali tal-Organizzazzjoni Intergovernattiva għat-Trasport Internazzjonali bil-Ferrovija (OTIF) rigward ċerti emendi għall-Konvenzjoni li tirrigwarda t-Trasport Internazzjonali bil-Ferrovija (COTIF) u għall-Appendiċijiet tagħha

               MEMORANDUM TA’ SPJEGAZZJONI

               1.Is-suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fit-13-il sessjoni tal-Assemblea Ġenerali tal-Konvenzjoni tal-Organizzazzjoni Intergovernattiva għat-Trasport Internazzjonali bil-Ferrovija (OTIF), li se ssir fil-25 u fis-26 ta’ Settembru 2018, rigward ċerti emendi għall-Konvenzjoni li tirrigwarda t-Trasport Internazzjonali bil-Ferrovija (COTIF) u għall-Appendiċijiet tagħha. Id-dokumenti tas-sessjoni huma disponibbli fuq is-sit web tal-OTIF permezz ta’ dan il-link:

                  http://extranet.otif.org/en/?page_id=1071

               .

               2.Il-kuntest tal-proposta

               2.1.Il-Konvenzjoni li tirrigwarda t-Trasport Internazzjonali bil-Ferrovija (COTIF)

               Il-Konvenzjoni COTIF tirregola t-tmexxija tal-OTIF, l-għanijiet u l-attribuzzjonijiet tagħha, ir-relazzjonijiet tagħha mal-Istati Membri u l-attivitajiet tagħha inġenerali. Hemm 46 pajjiż li huma partijiet għall-Konvenzjoni COTIF, fosthom 26 Stat Membru tal-UE, jiġifieri l-Istati Membri kollha għajr Ċipru u Malta. Mill-1 ta’ Lulju 2011 ’il hawn, l-Unjoni Ewropea hija wkoll parti kontraenti tal-Konvenzjoni COTIF.

               Din tinkludi żewġ partijiet: il-Konvenzjoni stess u seba’ Appendiċijiet li jistabbilixxu liġi ferrovjarja uniformi, jiġifieri r-rekwiżiti funzjonali tekniċi u l-mudelli ta’ kuntratti għat-trasport tal-passiġġieri u tal-oġġetti (Appendiċi A: Kuntratt tat-Trasport Internazzjonali tal-Passiġġieri bil-Ferrovija – CIV; Appendiċi B: Kuntratt tat-Trasport Internazzjonali tal-Oġġetti bil-Ferrovija – CIM; Appendiċi C: Trasport Internazzjonali tal-Oġġetti Perikolużi bil-Ferrovija – RID; Appendiċi D: Kuntratt tal-użu tal-vetturi fit-traffiku internazzjonali bil-ferrovija – CUV; Appendiċi E: Kuntratt tal-użu tal-infrastruttura fit-traffiku internazzjonali bil-ferrovija – CUI; Appendiċi F: Validazzjoni ta’ Standards Tekniċi u l-Adozzjoni ta’ Preskrizzjonijiet Tekniċi Uniformi applikabbli għall-Materjal Ferrovjarju li jkun maħsub li jintuża fit-Traffiku Internazzjonali – APTU; Appendiċi G: Ammissjoni Teknika tal-Materjal Ferrovjarju li jintuża fit-Traffiku Internazzjonali – ATMF).

               2.2.Il-Ftehim bejn l-Unjoni Ewropea u l-Konvenzjoni tal-Organizzazzjoni Intergovernattiva għat-Trasport Internazzjonali bil-Ferrovija (OTIF)

               Fis-16 ta’ Ġunju 2011, il-Kunsill adotta d-Deċiżjoni tal-Kunsill 2013/103/UE dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999. Dan il-Ftehim daħal fis-seħħ fl-1 ta’ Lulju 2011. Id-Deċiżjoni tal-Kunsill 2013/103/UE tispeċifika li l-Kummissjoni għandha tirrappreżenta lill-Unjoni fil-laqgħat tal-OTIF. Fiha wkoll Dikjarazzjoni mill-Unjoni dwar l-eżerċizzju ta’ kompetenza (l-Anness I) u tistipula arranġamenti interni għall-Kunsill, għall-Istati Membri u għall-Kummissjoni fi proċedimenti taħt l-OTIF (l-Anness III).

               2.3.L-Assemblea Ġenerali tal-OTIF

               L-Assemblea Ġenerali hija l-korp suprem tat-teħid tad-deċiżjonijiet tal-OTIF. Din ikollha sessjoni ordinarja kull tliet snin. Jista’ jkollha wkoll sessjonijiet straordinarji. L-Assemblea Ġenerali tieħu deċiżjonijiet dwar proposti biex tiġi emendata l-Konvenzjoni. Skont il-każ, żewġ terzi tal-Istati Membri jew nofshom iridu japprovaw l-emendi adottati. L-aħħar Assemblea Ġenerali saret f’Settembru 2015.

               L-Unjoni u/jew l-Istati Membri tagħha jipparteċipaw f’dak il-proċess skont l-arranġamenti proċedurali taħt l-OTIF, skont ir-Regoli ta’ Proċedura tal-Assemblea Ġenerali u skont id-dispożizzjonijiet tal-Ftehim dwar l-Adeżjoni tal-Unjoni għall-Konvenzjoni COTIF.

               Ikun hemm kworum fl-Assemblea Ġenerali meta l-maġġoranza jew żewġ terzi tal-Istati Membri tal-OTIF li jkollhom id-dritt li jivvutaw ikunu rrappreżentati meta ssir il-votazzjoni.

               2.4.L-att previst tal-Assemblea Ġenerali tal-OTIF

               Fil-25 u fis-26 ta’ Settembru 2018, waqt it-13-il sessjoni tagħha, huwa mistenni li l-Assemblea Ġenerali tal-OTIF tadotta ċerti emendi għall-Konvenzjoni COTIF u għall-Appendiċijiet E (Kuntratt tal-użu tal-infrastruttura fit-traffiku internazzjonali bil-ferrovija – CUI) u G (Ammissjoni Teknika tal-Materjal Ferrovjarju li jintuża fit-Traffiku Internazzjonali – ATMF) tagħha, kif ukoll biex tittieħed deċiżjoni dwar l-adozzjoni ta’ Appendiċi H ġdid għall-Konvenzjoni COTIF rigward it-tħaddim sikur tal-ferroviji fit-traffiku internazzjonali.

               L-att previst se jsir vinkolanti fuq il-partijiet skont l-Artikoli 33 u 34 tal-Konvenzjoni COTIF, li jistipulaw (l-Artikolu 34) li:

               “§ 1 Il-modifiki tal-Konvenzjoni deċiżi mill-Assemblea Ġenerali għandhom jiġu nnotifikati mis-Segretarju Ġenerali lill-Istati Membri.

               § 2 Il-modifiki tal-Konvenzjoni stess, deċiżi mill-Assemblea Ġenerali, għandhom jidħlu fis-seħħ għall-Istati Membri kollha wara tnax-il xahar mill-approvazzjoni tagħhom minn żewġ terzi tal-Istati Membri għajr għal dawk li, qabel id-dħul fis-seħħ, ikunu għamlu dikjarazzjoni b’termini li huma ma japprovawx tali modifiki.

               § 3 Il-modifiki tal-Appendiċijiet tal-Konvenzjoni, deċiżi mill-Assemblea Ġenerali, għandhom jidħlu fis-seħħ għall-Istati Membri kollha wara tnax-il xahar mill-approvazzjoni tagħhom minn nofs l-Istati Membri li ma jkunux għamlu dikjarazzjoni skont l-Artikolu 42 § 1, l-ewwel sentenza, għajr dawk li, qabel id-dħul fis-seħħ, ikunu għamlu dikjarazzjoni b’termini li huma ma japprovawx tali modifiki u għajr dawk li jkunu għamlu dikjarazzjoni skont l-Artikolu 42 § 1, l-ewwel sentenza.”

               Fit-13-il sessjoni tagħha, l-Assemblea Ġenerali se tiddeċiedi wkoll dwar ċerti kwistjonijiet addizzjonali, pereżempju l-modifika tar-Regoli ta’ Proċedura tagħha, l-Elezzjoni tas-Segretarju Ġenerali tal-OTIF u l-Elezzjoni tal-membri tal-Kumitat Amministrattiv.

               3.Il-pożizzjoni li trid tittieħed f’isem l-Unjoni

               Il-punti sostantivi kollha fl-aġenda li jridu jiġu diskussi fit-13-il laqgħa tal-Assemblea Ġenerali tal-OTIF ġew soġġetti għal diskussjoni preċedenti u/jew għal approvazzjoni waqt is-26 sessjoni tal-Kumitat tar-Reviżjoni fi Frar 2018. Dan huwa l-każ b’mod partikolari għall-punti 10, 12, 13 u 14. Għaldaqstant, fejn ikun xieraq, il-pożizzjoni li trid tittieħed f’isem l-Unjoni, u l-istabbiliment tal-eżerċizzju tad-drittijiet tal-vot f’isem l-Unjoni, huma bbażati fuq id-Deċiżjoni tal-Kunsill (UE) 2018/319
                  1
                u huma derivati minnha.

               L-ispjegazzjonijiet u l-ġustifikazzjoni għall-pożizzjoni huma miġbura fil-qosor hawn taħt:

               Il-Punt 5 fl-Aġenda – Il-modifika tar-Regoli ta’ Proċedura

               L-abbozzi ta’ emendi proposti għar-Regoli ta’ Proċedura tal-Assemblea Ġenerali tal-OTIF jirrigwardaw l-iskadenzi għat-tressiq u għat-tqassim tad-dokumenti, il-parteċipazzjoni ta’ esperti indipendenti u kjarifika tad-dispożizzjonijiet marbuta mal-eżerċizzju tad-drittijiet minn organizzazzjonijiet reġjonali. Il-verżjoni attwali tar-Regoli ta’ Proċedura tippreċedi l-adeżjoni tal-Unjoni mal-Konvenzjoni COTIF; għaldaqstant, ċerti dispożizzjonijiet jeħtieġ li jiġu aġġornati, b’mod partikolari d-dispożizzjonijiet li jistabbilixxu l-kworum u li jirregolaw id-drittijiet għall-vot tal-Unjoni (l-Artikoli 20 u 21), li jridu jiġu mmodifikati sabiex jikkonformaw mal-Artikolu 38 tal-Konvenzjoni COTIF u mal-Ftehim bejn l-UE u l-OTIF. Il-modifiki l-oħra li ġew proposti għandhom l-għan li jiżguraw proċedimenti ordnati tal-Assemblea Ġenerali abbażi tal-aqwa prattika internazzjonali disponibbli u l-prattika tal-OTIF; dawn jenħtieġ li jiġu appoġġati wkoll.

               Il-Punt 8 fl-Aġenda – Il-kooperazzjoni ma’ organizzazzjonijiet u ma’ assoċjazzjonijiet internazzjonali

               Il-proposta mis-Segretarjat tal-OTIF tikkonsisti f’deċiżjoni tal-Assemblea Ġenerali li tawtorizza lill-Kumitat Amministrattiv li jkollu s-setgħa li jistabbilixxi u jxolji gruppi ta’ kuntatt konsultattivi ma’ organizzazzjonijiet u ma’ assoċjazzjonijiet internazzjonali oħra, u li jissorvelja l-funzjonament ta’ tali gruppi. F’dan l-istadju, l-Unjoni tikkondividi l-għan, jiġifieri li tippermetti grad ta’ flessibbiltà fil-kwistjonijiet ikkonċernati. Madankollu, l-Unjoni ma tistax taċċetta l-proposta kif inhi, peress li twassal għal kompitu ġdid għall-Kumitat Amministrattiv, li jmur lil hinn mill-kompiti stabbiliti fl-Artikolu 15 § 2 tal-Konvenzjoni COTIF, mingħajr emenda formali ta’ din tal-aħħar, imħaddma skont il-proċeduri applikabbli.

               Għalhekk, jenħtieġ li l-Unjoni topponi l-proposta mis-Segretarjat tal-OTIF u minflok tista’ tipproponi li l-Assemblea Ġenerali jenħtieġ li tistabbilixxi kumitat ad hoc b’mod temporanju, skont l-Artikolu 13 § 2 tal-Konvenzjoni, bil-kompitu li jistabbilixxi u jxolji l-gruppi ta’ kuntatt konsultattivi ma’ organizzazzjonijiet u ma’ assoċjazzjonijiet internazzjonali oħra, u li jissorvelja l-funzjonament ta’ tali gruppi. Jenħtieġ li l-attivitajiet tal-Kumitat ikunu ggwidati mill-programm ta’ ħidma tal-OTIF u jkunu konformi miegħu. F’dan ir-rigward, huwa importanti li wieħed iżomm f’moħħu li tali kompiti jkollhom implikazzjonijiet prattiċi għall-iżvilupp ta’ politiki fil-livell tal-OTIF fl-oqsma kollha. Għaldaqstant jeħtieġ li jiġi ggarantit li l-Unjoni tkun involuta għalkollox f’dawn l-attivitajiet, skont l-Artikolu 5(1) tal-Ftehim dwar l-Adeżjoni.

               Perjodu ta’ erba’ snin għandu jkun xieraq, sabiex wieħed jiġġudika, qabel l-iskadenza tagħha, jekk l-esperjenza miksuba hijiex sodisfaċenti. Jekk tkun sodisfaċenti, u wara t-tħejjija dovuta, tista’ tiġi prevista emenda għall-Konvenzjoni għal soluzzjoni strutturali, b’konformità mal-garanziji għall-Unjoni stabbiliti bl-Artikolu 5(1) tal-Ftehim dwar l-Adeżjoni.

               Il-Punt 10 fl-Aġenda – Ir-reviżjoni parzjali tal-Konvenzjoni bażi: emendar tal-proċedura għar-reviżjoni tal-COTIF

               Skont l-eżitu tad-diskussjoni dwar dan is-suġġett fis-26 sessjoni tal-Kumitat tar-Reviżjoni fi Frar 2018, jeħtieġ u jixraq li jiġi appoġġat l-emendar propost għall-Konvenzjoni COTIF, sabiex jiġi previst perjodu ta’ żmien fiss (36 xahar) għad-dħul fis-seħħ tal-emendi għall-Appendiċijiet adottati mill-Assemblea Ġenerali, fosthom il-klawżola ta’ flessibbiltà biex tali skadenza tiġi estiża fuq bażi ta’ każ b’każ, fejn dan jiġi deċiż mill-Assemblea Ġenerali bil-maġġoranza stipulata fl-Artikolu 14 § 6 tal-Konvenzjoni COTIF. Il-proposta għandha l-għan li ttejjeb u tiffaċilita l-proċedura għar-reviżjoni tal-Konvenzjoni COTIF bil-ħsieb li l-emendi għall-Konvenzjoni u għall-Appendiċijiet tagħha jiġu implimentati malajr u b’mod konsistenti, u sabiex jiġu evitati effetti avversi tal-proċedura ta’ reviżjoni attwali li tieħu fit-tul, inkluż ir-riskju ta’ allinjament ħażin intern bejn l-emendi adottati mill-Kumitat tar-Reviżjoni u dawk adottati mill-Assemblea Ġenerali, kif ukoll allinjament ħażin estern, b’mod partikolari mad-dritt tal-Unjoni.

               Il-Punt 12 fl-Aġenda – Ir-reviżjoni parzjali tas-CUI UR

               Skont l-emendi approvati waqt is-26 sessjoni tal-Kumitat tar-Reviżjoni fi Frar 2018, jixraq li jiġu appoġġati l-modifiki tas-CUI UR, li essenzjalment għandhom l-għan li jiċċaraw il-kamp ta’ applikazzjoni tas-CUI UR bl-introduzzjoni ta’ definizzjoni fl-Artikolu 3 ta’ “traffiku internazzjonali bil-ferrovija” li tfisser “traffiku li jirrikjedi l-użu ta’ mogħdija ferrovjarja internazzjonali jew ta’ diversi mogħdijiet ferrovjarji nazzjonali suċċessivi li jkunu jinsabu f’minn tal-inqas żewġ Stati u li jkunu kkoordinati mill-maniġers tal-infrastruttura kkonċernati”, u bl-emendar tal-Artikolu 1 (Il-Kamp ta’ Applikazzjoni) skont dan, filwaqt li tinżamm ir-rabta mas-CIV u mas-CIM UR. L-għan huwa li jiġi żgurat li s-CUI UR jiġu applikati b’mod iktar sistematiku għall-għan maħsub tagħhom, jiġifieri fit-traffiku internazzjonali bil-ferrovija. L-abbozzi ta’ emendi huma konsistenti mad-definizzjonijiet u mad-dispożizzjonijiet tal-acquis tal-Unjoni fir-rigward tal-ġestjoni tal-infrastruttura ferrovjarja u l-koordinazzjoni bejn il-maniġers tal-infrastruttura (eż. l-Artikoli 40, 43 u 46 tad-Direttiva 2012/34/UE
                  2
                (riformulazzjoni)). Fir-rigward tal-abbozz ta’ emenda propost għall-Artikolu 8 (Ir-responsabbiltà tal-maniġer), dan huwa essenzjalment editorjali u ma jaffettwax il-kamp ta’ applikazzjoni jew is-sustanza tad-dispożizzjoni. L-abbozzi ta’ emendi proposti għall-Artikolu 9 kif ukoll għall-Artikoli 3, 5, 5a, 7 u 10 huma strettament editorjali.

               Il-Punt 13 fl-Aġenda – Ir-reviżjoni parzjali tal-ATMF UR

               Reviżjoni parzjali tal-ATMF UR ġiet adottata fis-26 sessjoni tal-Kumitat tar-Reviżjoni. Madankollu, din ir-reviżjoni kienet timplika wkoll xi bidliet żgħar ta’ natura editorjali jew lingwistika fl-Artikoli 1, 3 u 9 tal-ATMF UR, li mhumiex kompetenza tal-Kumitat tar-Reviżjoni. Għalhekk, jenħtieġ li dawn jiġu adottati mill-Assemblea Ġenerali. Id-dispożizzjonijiet tal-ATMF UR huma kompatibbli mad-dispożizzjonijiet tad-Direttiva 2008/57/KE
                  3
                dwar l-Interoperabilità tal-Unjoni Ewropea u ma’ parti mid-Direttiva 2004/49/KE
                  4
                dwar is-Sikurezza. Bl-adozzjoni tar-raba’ pakkett ferrovjarju fl-2016, l-Unjoni bidlet diversi dispożizzjonijiet ta’ dan l-acquis. Abbażi ta’ analiżi mill-Kummissjoni, is-Segretarjat tal-OTIF u l-grupp ta’ ħidma rilevanti ħejjew modifiki li jikkonċernaw l-Artikoli 2, 3a, 5, 6, 7, 10, 10b, 11 u 13 tal-ATMF UR. Dawn il-modifiki huma meħtieġa sabiex xi terminoloġija tiġi armonizzata mad-dispożizzjonijiet il-ġodda tal-UE u sabiex jitqiesu xi bidliet proċedurali fl-UE, b’mod partikolari l-fatt li Aġenzija tal-UE għall-Ferroviji se tkun kompetenti biex toħroġ l-awtorizzazzjonijiet għall-vetturi. Il-kunċett bażiku tal-ATMF mhuwiex affettwat bil-bidliet proposti.

               Il-Punt 14 fl-Aġenda – Appendiċi H ġdid rigward it-tħaddim sikur tal-ferroviji fit-traffiku internazzjonali

               L-abbozz tal-Appendiċi H il-ġdid jistabbilixxi dispożizzjonijiet li jirregolaw it-tħaddim sikur tal-ferroviji fit-traffiku internazzjonali bl-għan li l-Konvenzjoni COTIF tiġi armonizzata mal-acquis tal-Unjoni u sabiex tiġi appoġġata l-interoperabilità lil hinn mill-Unjoni Ewropea. It-test propost huwa skont id-dispożizzjonijiet tad-Direttiva l-ġdida (UE) 2016/798
                  5
                dwar is-sikurezza u skont il-leġiżlazzjoni sekondarja relatata. Jenħtieġ li tiġi appoġġata l-proposta li jiġi inkluż dan l-Appendiċi H il-ġdid. Għal dan l-għan, jeħtieġ ukoll li jiġu mmodifikati ċerti dispożizzjonijiet tal-Konvenzjoni COTIF.

               It-testi proposti jitressqu lill-Assemblea Ġenerali skont deċiżjoni tas-26 sessjoni tal-Kumitat tar-Reviżjoni u huma konformi għalkollox mal-pożizzjoni tal-Unjoni li ġiet definita quddiem il-Kumitat tar-Reviżjoni.

               4.Bażi ġuridika

               4.1.Bażi ġuridika proċedurali

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jistipula deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-UE”
                  6
               .

               L-Assemblea Ġenerali tal-OTIF hija korp stabbilit bi ftehim, jiġifieri l-Konvenzjoni li tirrigwarda t-Trasport Internazzjonali bil-Ferrovija (il-COTIF). L-atti li l-Assemblea Ġenerali tal-OTIF qed tintalab tadotta jikkostitwixxu atti li jkollhom effetti legali. L-atti previsti jistgħu jinfluwenzaw b’mod determinanti l-kontenut tal-leġiżlazzjoni tal-UE fil-qasam tat-trasport ferrovjarju.

               L-atti previsti ma jissupplimentawx jew ma jemendawx il-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li fir-rigward tagħhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               L-għan u l-kontenut ewlenin tal-att previst jirrigwardaw it-“trasport ferrovjarju”.

               Għalhekk, il-bażi ġuridika sostantiva tad-deċiżjoni proposta hija l-Artikolu 91 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 91 tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att tal-Assemblea Ġenerali tal-OTIF se jemenda l-Konvenzjoni COTIF u xi wħud mill-Appendiċijiet tagħha, jixraq li wara l-adozzjoni tiegħu jiġi ppubblikat f’Il-Ġurnal Uffiċjali tal-Unjoni Ewropea.

               2018/0295 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fit-13-il Assemblea Ġenerali tal-Organizzazzjoni Intergovernattiva għat-Trasport Internazzjonali bil-Ferrovija (OTIF) rigward ċerti emendi għall-Konvenzjoni li tirrigwarda t-Trasport Internazzjonali bil-Ferrovija (COTIF) u għall-Appendiċijiet tagħha

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)L-Unjoni aderiet mal-Konvenzjoni dwar it-Trasport Internazzjonali bil-Ferrovija tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (il-“Konvenzjoni COTIF”), permezz tad-Deċiżjoni tal-Kunsill 2013/103/UE
                  7
               .

               (2)Id-Deċiżjoni tal-Kunsill 2013/103/UE tispeċifika li l-Kummissjoni għandha tirrappreżenta lill-Unjoni fil-laqgħat tal-Organizzazzjoni Intergovernattiva għat-Trasport Internazzjonali bil-Ferrovija (OTIF).

               (3)L-Istati Membri kollha, għajr Ċipru u Malta, huma partijiet kontraenti tal-Konvenzjoni COTIF u japplikawha.

               (4)L-Assemblea Ġenerali tal-OTIF ġiet stabbilita skont il-punt (a) tal-Artikolu 13(1) tal-Konvenzjoni COTIF (“Assemblea Ġenerali”). Fit-13-il sessjoni tagħha li se ssir fil-25 u fis-26 ta’ Settembru 2018, huwa mistenni li l-Assemblea Ġenerali tiddeċiedi dwar ċerti emendi għall-Konvenzjoni COTIF kif ukoll għall-Appendiċijiet E (Kuntratt tal-użu tal-infrastruttura fit-traffiku internazzjonali bil-ferrovija – CUI) u G (Ammissjoni Teknika tal-Materjal Ferrovjarju li jintuża fit-Traffiku Internazzjonali – ATMF) tagħha. Waqt din is-sessjoni, huwa mistenni wkoll li l-Assemblea Ġenerali tiddeċiedi dwar l-adozzjoni ta’ Appendiċi H ġdid dwar it-tħaddim sikur tal-ferroviji fit-traffiku internazzjonali.

               (5)Jixraq li waqt it-13-il Assemblea Ġenerali tal-OTIF tiġi stabbilita l-pożizzjoni li trid tittieħed f’isem l-Unjoni, peress li l-emendi previsti għall-Konvenzjoni COTIF u għall-Appendiċijiet tagħha se jkunu vinkolanti għall-Unjoni u jistgħu jinfluwenzaw b’mod determinanti l-kontenut tad-dritt tal-Unjoni, jiġifieri d-Direttiva (UE) 2016/797 tal-Parlament Ewropew u tal-Kunsill
                  8
                u d-Direttiva (UE) 2016/798 tal-Parlament Ewropew u tal-Kunsill
                  9
               .

               (6)L-emendi għar-Regoli ta’ Proċedura tal-Assemblea Ġenerali għandhom l-għan li jaġġornaw ċerti dispożizzjonijiet bħala riżultat tal-adeżjoni tal-Unjoni mal-Konvenzjoni COTIF fl-2011, b’mod partikolari fir-rigward tad-dispożizzjonijiet li jirregolaw id-dritt tal-vot tal-organizzazzjoni reġjonali u l-istabbiliment tal-kworum.

               (7)L-emendi għall-Konvenzjoni COTIF għandhom l-għan li jtejbu u li jiffaċilitaw il-proċedura għar-reviżjoni tal-Konvenzjoni COTIF bil-ħsieb li l-emendi għall-Konvenzjoni COTIF u għall-Appendiċijiet tagħha jiġu implimentati malajr u b’mod konsistenti, u sabiex jiġu evitati effetti avversi tal-proċedura ta’ reviżjoni attwali li tieħu fit-tul, inkluż ir-riskju ta’ allinjament ħażin intern bejn l-emendi adottati mill-Kumitat tar-Reviżjoni u dawk adottati mill-Assemblea Ġenerali tal-OTIF, kif ukoll allinjament ħażin estern, b’mod partikolari mad-dritt tal-Unjoni.

               (8)L-emendi għall-Appendiċi E (CUI) għandhom l-għan li jiċċaraw il-kamp ta’ applikazzjoni tar-Regoli Uniformi tas-CUI (CUI UR) sabiex jiġi żgurat li dawk ir-regoli jiġu applikati b’mod iktar sistematiku għall-għan maħsub tagħhom, jiġifieri fit-traffiku internazzjonali bil-ferrovija bħal fil-kurituri tal-merkanzija jew għall-ferroviji internazzjonali tal-passiġġieri.

               (9)L-emendi għall-Appendiċi G (ATMF) għandhom l-għan li jiksbu armonizzazzjoni bejn ir-regoli tal-OTIF u r-regoli tal-Unjoni, b’mod partikolari wara li l-Unjoni adottat ir-raba’ pakkett ferrovjarju fl-2016.

               (10)Il-biċċa l-kbira tal-emendi proposti huma skont il-liġi u l-għanijiet strateġiċi tal-Unjoni, u għalhekk jenħtieġ li jiġu appoġġati mill-Unjoni.

               (11)Għaldaqstant, jenħtieġ li l-pożizzjoni tal-Unjoni waqt it-13-il sessjoni tal-Assemblea Ġenerali tal-OTIF tiġi bbażata fuq l-Anness ta’ din id-Deċiżjoni,

               ADOTTA DIN ID-DEĊIŻJONI:

               Artikolu 1

               1.Il-pożizzjoni li trid tittieħed f’isem l-Unjoni waqt it-13-il sessjoni tal-Assemblea Ġenerali tal-Organizzazzjoni Intergovernattiva għat-Trasport Internazzjonali bil-Ferrovija (OTIF) hija stabbilita fl-Anness.

               2.Ir-rappreżentanti tal-Unjoni fl-Assemblea Ġenerali jistgħu jaqblu fuq xi tibdil żgħir fil-pożizzjonijiet imsemmija fl-Anness ta’ din id-Deċiżjoni mingħajr deċiżjoni ulterjuri mill-Kunsill.

               Artikolu 2

               Id-deċiżjonijiet tat-13-il Assemblea Ġenerali, ladarba jiġu adottati, għandhom jiġu ppubblikati f’Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Kummissjoni u lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        ĠU L 62, 5.3.2018, p. 10.

                     (2)

                        Id-Direttiva 2012/34/UE tal-Parlament Ewropew u tal-Kunsill tal-21 ta’ Novembru 2012 li tistabbilixxi żona ferrovjarja unika Ewropea (riformulazzjoni), ĠU L 343, 14.12.2012, p. 32.

                     (3)

                        Id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabilità tas-sistema ferrovjarja fil-Komunità (tfassil mill-ġdid), ĠU L 191, 18.7.2008, p. 1.

                     (4)

                        Id-Direttiva 2004/49/KE tal-Parlament Ewropew u tal-Kunsill tad-29 ta’ April 2004 fuq is-sigurtà tal-linji tal-ferrovija tal-Komunità (...), ĠU L 164, 30.4.2004, p. 44.

                     (5)

                        Id-Direttiva (UE) 2016/798 tal-Parlament Ewropew u tal-Kunsill tal-11 ta’ Mejju 2016 dwar is-sikurezza ferrovjarja (riformulazzjoni), ĠU L 138, 26.5.2016, p.102.

                     (6)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (7)

                        Id-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (8)

                        Id-Direttiva (UE) 2016/797 tal-Parlament Ewropew u tal-Kunsill tal-11 ta’ Mejju 2016 dwar l-interoperabilità tas-sistema ferrovjarja fl-Unjoni Ewropea (ĠU L 138, 26.5.2016, p. 44).

                     (9)

                        Id-Direttiva (UE) 2016/798 tal-Parlament Ewropew u tal-Kunsill tal-11 ta’ Mejju 2016 dwar is-sikurezza ferrovjarja (ĠU L 138, 26.5.2016, p. 102).

    ---documentbreak---

               IL-KUMMISSJONI EWROPEA
            Brussell,27.7.2018
            COM(2018) 559 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fit-13-il Assemblea Ġenerali tal-Organizzazzjoni Intergovernattiva għat-Trasport Internazzjonali bil-Ferrovija (OTIF) rigward ċerti emendi għall-Konvenzjoni li tirrigwarda t-Trasport Internazzjonali bil-Ferrovija (COTIF) u għall-Appendiċijiet tagħha

               ANNESS

               1.Introduzzjoni

               It-13-il sessjoni tal-Assemblea Ġenerali tal-Konvenzjoni tal-Organizzazzjoni Intergovernattiva għat-Trasport Internazzjonali bil-Ferrovija (OTIF) se ssir fil-25 u fis-26 ta’ Settembru 2018. Id-dokumenti tas-sessjoni huma disponibbli fuq is-sit web tal-OTIF permezz ta’ dan il-link:

                  http://extranet.otif.org/en/?page_id=1071

               .

               2.Kummenti dwar il-punti fl-aġenda

               Il-Punt 1 fl-Aġenda – L-elezzjoni tal-President u tal-Viċi President

               Dokument(i): L-ebda

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni: L-ebda

               Il-Punt 2 fl-Aġenda – L-adozzjoni tal-aġenda

               Dokument(i): SG-18028-AG 13/2.1; SG-18047-AG 13/2.2

               Kompetenza:  L-Unjoni (kondiviża u esklużiva)

               Eżerċizzju tad-drittijiet tal-vot: L-Unjoni

               Pożizzjoni: Favur l-adozzjoni tal-abbozz tal-aġenda

               Il-Punt 3 fl-Aġenda – Il-formazzjoni tal-Kumitat tal-Kredenzjali

               Dokument(i): L-ebda

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni: L-ebda

               Il-Punt 4 fl-aġenda – L-organizzazzjoni tal-ħidma u d-deżinjazzjoni ta’ kwalunkwe Kumitat meqjus meħtieġ

               Dokument(i): L-ebda

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni: L-ebda

               Il-Punt 5 fl-Aġenda – Il-modifika tar-Regoli ta’ Proċedura

               Dokument(i): SG-18030-AG 13/5

               Kompetenza:  L-Unjoni (kondiviża u esklużiva)

               Eżerċizzju tad-drittijiet tal-vot: L-Unjoni

               Pożizzjoni: Appoġġ għall-emendar tar-Regoli ta’ Proċedura tal-Assemblea Ġenerali.

               L-abbozzi ta’ emendi proposti għar-Regoli ta’ Proċedura tal-Assemblea Ġenerali tal-OTIF jirrigwardaw l-iskadenzi għat-tressiq u għat-tqassim tad-dokumenti, il-parteċipazzjoni ta’ esperti indipendenti u kjarifika tad-dispożizzjonijiet marbuta mal-eżerċizzju tad-drittijiet minn organizzazzjonijiet reġjonali. Il-verżjoni attwali tar-Regoli ta’ Proċedura tippreċedi l-adeżjoni tal-Unjoni mal-Konvenzjoni COTIF; għaldaqstant, ċerti dispożizzjonijiet jeħtieġ li jiġu aġġornati, b’mod partikolari d-dispożizzjonijiet li jistabbilixxu l-kworum u li jirregolaw id-drittijiet għall-vot tal-Unjoni (l-Artikoli 20 u 21), li jridu jiġu mmodifikati sabiex jikkonformaw mal-Artikolu 38 tal-Konvenzjoni COTIF u mal-Ftehim bejn l-UE u l-OTIF. Il-modifiki l-oħra li ġew proposti għandhom l-għan li jiżguraw proċedimenti ordnati tal-Assemblea Ġenerali abbażi tal-aqwa prattika internazzjonali disponibbli u l-prattika tal-OTIF; dawn jenħtieġ li jiġu appoġġati wkoll.

               Il-Punt 6 fl-aġenda – L-elezzjoni ta’ Segretarju Ġenerali għall-perjodu mill-1 ta’ Jannar 2019 sal-31 ta’ Diċembru 2021

               Dokument(i): Distribuzzjoni ristretta

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni: L-ebda

               Il-Punt 7 fl-aġenda – Is-sħubija tal-OTIF – il-qagħda ġenerali

               Dokument(i): SG-18032-AG 13/7

               Kompetenza:  L-Unjoni (kondiviża)

               Eżerċizzju tad-drittijiet tal-vot: mhux applikabbli

               Pożizzjoni: L-ebda

               Il-Punt 8 fl-Aġenda – Il-kooperazzjoni ma’ organizzazzjonijiet u ma’ assoċjazzjonijiet internazzjonali

               Dokument(i): SG-18048-AG 13/8

               Kompetenza:  L-Unjoni (kondiviża u esklużiva)

               Eżerċizzju tad-drittijiet tal-vot: L-Unjoni

               Pożizzjoni:

               Oppożizzjoni għall-proposta mis-Segretarjat tal-OTIF li l-Assemblea Ġenerali jenħtieġ li tawtorizza lill-Kumitat Amministrattiv biex jistabbilixxi u jxolji l-gruppi ta’ kuntatt konsultattivi ma’ organizzazzjonijiet u ma’ assoċjazzjonijiet internazzjonali oħra, u biex jissorvelja l-funzjonament ta’ tali gruppi ta’ kuntatt.

               Proposta li, skont l-Artikolu 13 § 2 tal-Konvenzjoni COTIF, l-Assemblea Ġenerali tiddeċiedi li jistabbilixxi b’mod temporanju, jiġifieri għal perjodu ta’ erba’ snin, kumitat ad hoc li jingħata l-kompitu li jistabbilixxi u jxolji l-gruppi ta’ kuntatt konsultattivi ma’ organizzazzjonijiet u ma’ assoċjazzjonijiet internazzjonali oħra, u li jissorvelja l-funzjonament tal-gruppi ta’ kuntatt. Jenħtieġ li l-Unjoni tkun intitolata tipparteċipa fil-ħidma tal-Kumitat ad hoc skont l-Artikolu 5(1) tal-Ftehim dwar l-Adeżjoni. Jenħtieġ li l-attivitajiet tal-Kumitat ikunu ggwidati mill-programm ta’ ħidma tal-OTIF u jkunu konformi miegħu.

               Il-proposta mis-Segretarjat tal-OTIF tikkonsisti f’deċiżjoni tal-Assemblea Ġenerali li tawtorizza lill-Kumitat Amministrattiv li jkollu s-setgħa li jistabbilixxi u jxolji gruppi ta’ kuntatt konsultattivi ma’ organizzazzjonijiet u ma’ assoċjazzjonijiet internazzjonali oħra, u li jissorvelja l-funzjonament ta’ tali gruppi. F’dan l-istadju, l-Unjoni tikkondividi l-għan, jiġifieri li tippermetti grad ta’ flessibbiltà fil-kwistjonijiet ikkonċernati. Madankollu, l-Unjoni ma tistax taċċetta l-proposta kif inhi, peress li twassal għal kompitu ġdid għall-Kumitat Amministrattiv, li jmur lil hinn mill-kompiti stabbiliti fl-Artikolu 15 § 2 tal-Konvenzjoni COTIF, mingħajr emenda formali ta’ din tal-aħħar, imħaddma skont il-proċeduri applikabbli.

               Madankollu, peress li l-Unjoni tikkondividi l-għan ġenerali, hi tissuġġerixxi lill-Assemblea Ġenerali li tistabbilixxi kumitat ad hoc b’mod temporanju, skont l-Artikolu 13 § 2 tal-Konvenzjoni, bil-kompitu li jistabbilixxi u jxolji l-gruppi ta’ kuntatt konsultattivi ma’ organizzazzjonijiet u ma’ assoċjazzjonijiet internazzjonali oħra, u li jissorvelja l-funzjonament ta’ tali gruppi. F’dan ir-rigward, huwa importanti li wieħed iżomm f’moħħu li tali kompiti għandhom implikazzjonijiet prattiċi għall-iżvilupp ta’ politiki fil-livell tal-OTIF fl-oqsma kollha. Għaldaqstant jeħtieġ li jiġi ggarantit li l-Unjoni tkun involuta għalkollox f’dawn l-attivitajiet, skont l-Artikolu 5(1) tal-Ftehim dwar l-Adeżjoni.

               Perjodu ta’ erba’ snin għandu jkun xieraq, sabiex wieħed jiġġudika, qabel l-iskadenza tagħha, jekk l-esperjenza miksuba hijiex sodisfaċenti. Jekk tkun sodisfaċenti, u wara t-tħejjija dovuta, tista’ tiġi prevista emenda għall-Konvenzjoni għal soluzzjoni strutturali, b’konformità mal-garanziji għall-Unjoni stabbiliti bl-Artikolu 5(1) tal-Ftehim dwar l-Adeżjoni.

               Il-Punt 9 fl-aġenda – Il-qafas tal-baġit

               Dokument(i): Distribuzzjoni ristretta

               Kompetenza:  L-Istati Membri

               Eżerċizzju tad-drittijiet tal-vot: L-Istati Membri

               Pożizzjoni: L-ebda

               Skont l-Artikolu 4 tal-Ftehim bejn l-UE u l-OTIF, “L-Unjoni ma għandhiex tikkontribwixxi għall-baġit tal-OTIF u ma għandhiex tieħu sehem f’deċiżjonijiet li jirrigwardaw dak il-baġit.”

               Il-Punt 10 fl-Aġenda – Ir-reviżjoni parzjali tal-Konvenzjoni bażi: emendar tal-proċedura għar-reviżjoni tal-COTIF

               Dokument(i): SG-18035-AG 13/10

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni: Appoġġ għall-emenda għall-Artikolu 34 §§ 3 sa 6 tal-Konvenzjoni COTIF u approvazzjoni tal-modifiki fir-Rapport ta’ Spjegazzjoni.

               Skont l-eżitu tad-diskussjoni dwar dan is-suġġett fis-26 sessjoni tal-Kumitat tar-Reviżjoni, jeħtieġ u jixraq li jiġi appoġġat l-emendar propost għall-Konvenzjoni COTIF, sabiex jiġi previst perjodu ta’ żmien fiss (36 xahar) għad-dħul fis-seħħ tal-emendi għall-Appendiċijiet adottati mill-Assemblea Ġenerali, fosthom il-klawżola ta’ flessibbiltà biex tali skadenza tiġi estiża fuq bażi ta’ każ b’każ, fejn dan jiġi deċiż mill-Assemblea Ġenerali bil-maġġoranza stipulata fl-Artikolu 14 § 6 tal-Konvenzjoni COTIF.

               Il-proposta għandha l-għan li ttejjeb u tiffaċilita l-proċedura għar-reviżjoni tal-Konvenzjoni COTIF bil-ħsieb li l-emendi għall-Konvenzjoni u għall-Appendiċijiet tagħha jiġu implimentati malajr u b’mod konsistenti, u sabiex jiġu evitati effetti avversi tal-proċedura ta’ reviżjoni attwali li tieħu fit-tul, inkluż ir-riskju ta’ allinjament ħażin intern bejn l-emendi adottati mill-Kumitat tar-Reviżjoni u dawk adottati mill-Assemblea Ġenerali, kif ukoll allinjament ħażin estern, b’mod partikolari mad-dritt tal-Unjoni.

               Il-Punt 11 fl-Aġenda – Ir-reviżjoni parzjali tas-CIM UR – ir-rapport tas-Segretarju Ġenerali

               Dokument(i): SG-18036-AG 13/11

               Kompetenza:  L-Unjoni (kondiviża u esklużiva)

               Eżerċizzju tad-drittijiet tal-vot: L-Unjoni (f’każ li jkun hemm votazzjoni)

               Pożizzjoni: Jitqies ir-rapport tas-Segretarju Ġenerali u jingħataw struzzjonijiet lis-Segretarju Ġenerali biex fl-14-il Assemblea Ġenerali jressaq rapport dwar il-progress tal-ħidma fir-rigward ta’ kwistjonijiet doganali u d-diġitalizzazzjoni tad-dokumenti tat-trasport tal-merkanzija u, jekk ikun meħtieġ, iressaq proposti biex jiġu emendati s-CIM UR.

               Il-Punt 12 fl-Aġenda – Ir-reviżjoni parzjali tas-CUI UR

               Dokument(i): SG-18037-AG 13/12

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni:

               Appoġġ għall-emendi għat-Titolu u għall-Artikoli 1, 3, 5 (§ 1), 5a (§§ 1 u 2), 7 (§ 2), 8, 9 (§ 1) u 10 (§ 3) tas-CUI UR, u approvazzjoni tal-modifiki fir-Rapport ta’ Spjegazzjoni.

               Appoġġ, għall-fini tal-modifiki tas-CUI UR, għall-emendi għall-Artikoli 2 (§ 1, l-ittra a), Nru 3) u 6 (§ 1, l-ittra e)) tal-Konvenzjoni COTIF.

               Skont l-emendi approvati waqt is-26 sessjoni tal-Kumitat tar-Reviżjoni fi Frar 2018, il-modifiki proposti essenzjalment għandhom l-għan li jiċċaraw il-kamp ta’ applikazzjoni tas-CUI UR bl-introduzzjoni ta’ definizzjoni fl-Artikolu 3 ta’ “traffiku internazzjonali bil-ferrovija” li tfisser “traffiku li jirrikjedi l-użu ta’ mogħdija ferrovjarja internazzjonali jew ta’ diversi mogħdijiet ferrovjarji nazzjonali suċċessivi li jkunu jinsabu f’minn tal-inqas żewġ Stati u li jkunu kkoordinati mill-maniġers tal-infrastruttura kkonċernati”, u bl-emendar tal-Artikolu 1 (Il-Kamp ta’ Applikazzjoni) skont dan, filwaqt li tinżamm ir-rabta mas-CIV u mas-CIM UR. L-għan huwa li jiġi żgurat li s-CUI UR jiġu applikati b’mod iktar sistematiku għall-għan maħsub tagħhom, jiġifieri fit-traffiku internazzjonali bil-ferrovija.

               L-abbozzi ta’ emendi huma konsistenti mad-definizzjonijiet u mad-dispożizzjonijiet tal-acquis tal-Unjoni fir-rigward tal-ġestjoni tal-infrastruttura ferrovjarja u l-koordinazzjoni bejn il-maniġers tal-infrastruttura (eż. l-Artikoli 40, 43 u 46 tad-Direttiva 2012/34/UE (riformulazzjoni)). Fir-rigward tal-abbozz ta’ emenda propost għall-Artikolu 8 (Ir-responsabbiltà tal-maniġer), dan huwa essenzjalment editorjali u ma jaffettwax il-kamp ta’ applikazzjoni jew is-sustanza tad-dispożizzjoni. L-abbozzi ta’ emendi proposti għall-Artikolu 9 kif ukoll għall-Artikoli 3, 5, 5a, 7 u 10 huma strettament editorjali.

               Il-Punt 13 fl-Aġenda – Ir-reviżjoni parzjali tal-ATMF UR

               Dokument(i): SG-18038-AG 13/13

               Kompetenza:  L-Unjoni (esklużiva)

               Eżerċizzju tad-drittijiet tal-vot: L-Unjoni

               Pożizzjoni: Appoġġ għar-reviżjoni parzjali tal-ATMF UR kif proposta mis-Segretarjat tal-OTIF.

               Reviżjoni parzjali tal-ATMF UR ġiet adottata fis-26 sessjoni tal-Kumitat tar-Reviżjoni għar-raġunijiet deskritti fil-paragrafu li ġej. Madankollu, din ir-reviżjoni kienet timplika wkoll xi bidliet żgħar ta’ natura editorjali jew lingwistika fl-Artikoli 1, 3 u 9 tal-ATMF UR, li mhumiex kompetenza tal-Kumitat tar-Reviżjoni. Għalhekk, jenħtieġ li dawn jiġu adottati mill-Assemblea Ġenerali.

               Id-dispożizzjonijiet tal-ATMF UR huma kompatibbli mad-dispożizzjonijiet tad-Direttiva 2008/57/KE dwar l-Interoperabilità tal-Unjoni Ewropea u ma’ parti mid-Direttiva 2009/49/KE dwar is-Sikurezza. Bl-adozzjoni tar-raba’ pakkett ferrovjarju, l-Unjoni bidlet diversi dispożizzjonijiet ta’ dan l-acquis. Abbażi ta’ analiżi mill-Kummissjoni, is-Segretarjat tal-OTIF u l-grupp ta’ ħidma rilevanti ħejjew modifiki li jikkonċernaw l-Artikoli 2, 3a, 5, 6, 7, 10, 10b, 11 u 13 tal-ATMF UR. Dawn il-modifiki huma meħtieġa sabiex xi terminoloġija tiġi armonizzata mad-dispożizzjonijiet ġodda tal-UE u sabiex jitqiesu xi bidliet proċedurali fl-UE, b’mod partikolari l-fatt li Aġenzija tal-UE għall-Ferroviji se tkun kompetenti biex toħroġ l-awtorizzazzjonijiet għall-vetturi. Il-kunċett bażiku tal-ATMF mhuwiex affettwat bit-tibdil propost.

               Il-Punt 14 fl-Aġenda – Appendiċi H ġdid rigward it-tħaddim sikur tal-ferroviji fit-traffiku internazzjonali

               Dokument(i): SG-18039-AG 13/14.1; SG-18040-AG 13/14.2

               Kompetenza:  L-Unjoni (esklużiva)

               Eżerċizzju tad-drittijiet tal-vot: L-Unjoni

               Pożizzjoni:

               Appoġġ (SG-18039-AG 13/14.1) għall-inklużjoni ta’ Appendiċi H ġdid mal-Konvenzjoni COTIF rigward it-tħaddim sikur tal-ferroviji fit-traffiku internazzjonali u approvazzjoni tal-modifiki tar-Rapport ta’ Spjegazzjoni.

               Appoġġ (SG-18040-AG 13/14.2), għall-fini tal-inklużjoni ta’ Appendiċi H ġdid, għall-modifiki fl-Artikoli 2 (§ 1), 6 (§ 1), 20 (§§ 1 u 2), 33 (§§ 4 u 6) u 35 (§§ 4 u 6) tal-Konvenzjoni COTIF u approvazzjoni tal-modifiki tar-Rapport ta’ Spjegazzjoni.

               L-abbozz tal-Appendiċi H il-ġdid jistabbilixxi dispożizzjonijiet li jirregolaw it-tħaddim sikur tal-ferroviji fit-traffiku internazzjonali bl-għan li l-Konvenzjoni COTIF tiġi armonizzata mal-acquis tal-Unjoni u sabiex tiġi appoġġata l-interoperabilità lil hinn mill-Unjoni Ewropea. It-test propost huwa skont id-dispożizzjonijiet tad-Direttiva l-ġdida (UE) 2016/798 dwar is-sikurezza u skont il-leġiżlazzjoni sekondarja relatata. Kif indikat, jeħtieġ ukoll li ċerti dispożizzjonijiet tal-Konvenzjoni COTIF jiġu mmodifikati għall-fini tal-inklużjoni ta’ dan l-Appendiċi H ġdid.

               It-testi proposti jitressqu lill-Assemblea Ġenerali skont deċiżjoni tas-26 sessjoni tal-Kumitat tar-Reviżjoni u huma konformi għalkollox mal-pożizzjoni tal-Unjoni li ġiet definita quddiem il-Kumitat tar-Reviżjoni.

               Il-Punt 15 fl-Aġenda – Diskussjoni ġenerali dwar il-ħtieġa li jiġu armonizzati l-kundizzjonijiet tal-aċċess

               Dokument(i): SG-18041-AG 13/15

               Kompetenza:  L-Unjoni (esklużiva)

               Eżerċizzju tad-drittijiet tal-vot: L-Unjoni

               Pożizzjoni: Appoġġ għall-proposta mis-Segretarjat tal-OTIF biex is-Segretarju Ġenerali jkollu l-mandat biex ikompli l-ħidma fir-rigward tal-iżvilupp ta’ qafas ġuridiku mhux vinkolanti dwar il-kundizzjonijiet tal-aċċess għan-netwerk ferrovjarju internazzjonali, skont il-linji gwida stabbiliti fit-Taqsima VI tad-dokument SG-18041-AG 13/15, fil-qafas tal-grupp ta’ ħidma ta’ esperti ġuridiċi u b’kooperazzjoni ma’ organizzazzjonijiet u ma’ assoċjazzjonijiet internazzjonali kompetenti.

               Is-suġġett – il-kundizzjonijiet tal-aċċess għan-netwerk ferrovjarju – huwa rregolat fil-livell tal-UE bid-Direttiva 2012/34/KE tal-Parlament Ewropew u tal-Kunsill tal-21 ta’ Novembru 2012 li tistabbilixxi żona ferrovjarja unika Ewropea (riformulazzjoni). B’konformità mad-diskussjoni li saret dwar dan is-suġġett waqt is-26 sessjoni tal-Kumitat tar-Reviżjoni fi Frar 2018, jixraq li jkompli jingħata appoġġ għall-inizjattiva tal-OTIF dwar l-iżvilupp ta’ qafas ġuridiku mhux vinkolanti dwar il-kundizzjonijiet tal-aċċess għan-netwerk ferrovjarju, bħala mezz biex it-traffiku ferrovjarju internazzjonali jiġi ffaċilitat u jittejjeb lil hinn mill-UE.

               Il-Punt 16 fl-aġenda – Il-Liġi Unifikata dwar il-Ferroviji – ir-rapport tas-Segretarju Ġenerali

               Dokument(i): SG-18042-AG 13/16

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni:

               Jitqies ir-rapport tas-Segretarju Ġenerali u jingħataw struzzjonijiet lis-Segretarju Ġenerali biex ikompli l-kooperazzjoni man-NU/KEE dwar l-inizjattiva tal-Liġi Unifikata dwar il-Ferroviji.

               Il-Kumitat Amministrattiv jingħata l-mandat biex isegwi l-inizjattiva tan-NU/KEE dwar il-Liġi Unifikata dwar il-Ferroviji u tinħareġ l-opinjoni konsultattiva tiegħu dwar kwistjonijiet ta’ politika ġenerali, fejn ikun fattibbli, u l-Grupp ta’ Ħidma ta’ Esperti Ġuridiċi jingħata l-mandat biex isegwi l-inizjattiva tan-NU/KEE dwar il-Liġi Unifikata dwar il-Ferroviji u tinħareġ l-opinjoni konsultattiva tiegħu dwar kwistjonijiet ġuridiċi, fejn ikun fattibbli.

               Is-Segretarju Ġenerali u l-Grupp ta’ Ħidma ta’ Esperti Ġuridiċi jingħataw struzzjonijiet, b’konsultazzjoni mal-Kumitat Amministrattiv, biex jikkunsidraw u jipproponu soluzzjonijiet għall-involviment xieraq tal-OTIF fil-ġestjoni ta’ strumenti ġuridiċi vinkolanti li jistgħu jieħdu post l-Abbozz tar-Reġim Ġuridiku dwar il-kuntratt tat-trasport tal-oġġetti kif żviluppat fil-qafas tal-inizjattiva tan-NU/KEE dwar il-Liġi Unifikata dwar il-Ferroviji, u s-Segretarju Ġenerali jingħata struzzjonijiet biex iressaq rapport lill-14-il Assemblea Ġenerali.

               Filwaqt li reġim ġuridiku internazzjonali uniku jista’ jipprovdi benefiċċji għat-trasport ferrovjarju fil-kontinent Ewroasjatiku kollu meta mqabbel maż-żewġ ordinamenti ġuridiċi li jeżistu attwalment, tali reġim uniku jista’ jiġi żviluppat biss bl-impenn ċar u bil-parteċipazzjoni tal-OSJD, tal-OTIF u tal-membri tagħhom – inkella jispiċċa jiġi żviluppat it-tielet reġim ġuridiku internazzjonali u r-regolamentazzjoni ferrovjarja internazzjonali tiġi fframmentata iktar. B’konsegwenza ta’ dan, qabel ma jkun jista’ jiddaħħal fis-seħħ kwalunkwe ordinament ġuridiku komprensiv, tkun meħtieġa deċiżjoni politika minn qabel mill-organizzazzjonijiet eżistenti biex jikkoordinaw dan l-għan. Għalhekk, jeħtieġ u jixraq li jiġi żgurat li l-OTIF tibqa’ tiġi involuta f’dan il-proċess, b’mod partikolari permezz tal-attivitajiet tal-Kumitat Amministrattiv tiegħu u tal-Grupp ta’ Ħidma ta’ Esperti Ġuridiċi tiegħu, u li tirrapporta dwar il-progress tal-ħidma tan-NU/KEE fil-laqgħa li jmiss tal-Assemblea Ġenerali.

               Il-Punt 17 fl-aġenda – Il-Grupp ta’ ħidma ta’ esperti ġuridiċi

               Dokument(i): SG-18046-AG 13/17

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni:

               Approvazzjoni tal-istabbiliment ta’ grupp ta’ ħidma konsultattiv ta’ esperti ġuridiċi biex: iħejji abbozzi ta’ emendi jew supplimenti għall-Konvenzjoni; jipprovdi konsulenza u assistenza ġuridiċi, jippromwovi u jiffaċilita l-funzjonament u l-implimentazzjoni tal-Konvenzjoni COTIF, jimmonitorja u jivvaluta l-applikazzjoni u l-implimentazzjoni tal-Konvenzjoni COTIF, jaġixxi bħala forum biex il-membri tal-OTIF iqajmu u jiddiskutu kwistjonijiet ġuridiċi rilevanti.

               Is-Segretarju Ġenerali jingħata l-mandat biex iressaq konklużjonijiet u proposti mill-grupp ta’ ħidma lill-organi kompetenti tal-OTIF għal kunsiderazzjoni u/jew għal deċiżjoni.

               Is-Segretarju Ġenerali jingħata struzzjonijiet biex iressaq rapport dwar l-attivitajiet tal-grupp ta’ ħidma fl-14-il laqgħa tal-Assemblea Ġenerali.

               B’konformità mal-eżitu tad-diskussjoni dwar dan is-suġġett waqt is-26 sessjoni tal-Kumitat tar-Reviżjoni fi Frar 2018, jixraq li jiġi approvat il-ħolqien ta’ grupp permanenti ta’ esperti ġuridiċi fl-OTIF li jassisti u jiffaċilita l-funzjonament tal-organi eżistenti fil-qasam ġuridiku, u li tiġi żgurata l-ġestjoni effettiva tal-Konvenzjoni COTIF.

               Il-Punt 18 fl-aġenda – Ir-rapport dwar l-attivitajiet tal-Kumitat Amministrattiv fil-perjodu bejn l-1 ta’ Ottubru 2015 u t-30 ta’ Settembru 2018

               Dokument(i): Distribuzzjoni ristretta

               Kompetenza: L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni: L-ebda

               Il-Punt 19 fl-aġenda – L-elezzjoni tal-Kumitat Amministrattiv għall-perjodu bejn l-1 ta’ Ottubru 2018 u t-30 ta’ Settembru 2021 (il-kompożizzjoni u l-Presidenza)

               Dokument(i): Distribuzzjoni ristretta

               Kompetenza:  L-Unjoni (kondiviża)

               Eżerċizzju tad-drittijiet tal-vot: L-Istati Membri

               Pożizzjoni: L-ebda

               Il-Punt 20 fl-aġenda – Id-data proviżorja tal-14-il Assemblea Ġenerali

               Dokument(i): L-ebda

               Kompetenza:  mhux applikabbli

               Eżerċizzju tad-drittijiet tal-vot: mhux applikabbli

               Pożizzjoni: L-ebda

               Il-Punt 21 fl-Aġenda – Ħwejjeġ oħra

               Dokument(i): Mhux disponibbli

               Kompetenza:  Mhux applikabbli

               Eżerċizzju tad-drittijiet tal-vot: Mhux applikabbli

               Pożizzjoni: L-ebda

               Il-Punt 22 fl-aġenda – Kwalunkwe mandat tal-Assemblea Ġenerali

               Dokument(i): Trid timtela

               Kompetenza:  Trid timtela

               Eżerċizzju tad-drittijiet tal-vot: Trid timtela

               Pożizzjoni: Trid timtela

               Il-Punt 23 fl-aġenda – Ir-rapporti tal-Kumitat, jekk ikunu meħtieġa

               Dokument(i): Mhux disponibbli

               Kompetenza:  Mhux applikabbli

               Eżerċizzju tad-drittijiet tal-vot: Mhux applikabbli

               Pożizzjoni: L-ebda

               Il-Punt 24 fl-aġenda – L-adozzjoni ta’ deċiżjonijiet, ta’ mandati, ta’ rakkomandazzjonijiet u ta’ dokumenti oħra tal-Assemblea Ġenerali (id-dokument finali)

               Dokument(i): Mhux disponibbli

               Kompetenza:  L-Unjoni (kondiviża u esklużiva)

               Eżerċizzju tad-drittijiet tal-vot: L-Unjoni

               Pożizzjoni: Kif speċifikat fil-punti rilevanti fl-aġenda.